Fframwaith Sefydlu Cymru Gyfan ar gyfer y Blynyddoedd Cynnar a Gofal Plant: Llyfr Gwaith 1

Egwyddorion a gwerthoedd gofal, chwarae, dysgu a datblygiad plant 0-19 oed

Ionawr 2021

# Fframwaith Sefydlu Cymru Gyfan ar gyfer y Blynyddoedd Cynnar a Gofal Plant: Llyfr Gwaith 1

# Egwyddorion a gwerthoedd gofal, chwarae, dysgu a datblygiad plant 0-19 oed

Bydd y llyfr gwaith hwn yn eich helpu i archwilio'r egwyddorion a'r gwerthoedd sy'n sail i ymarfer gweithwyr y blynyddoedd cynnar a gofal plant. Ar ôl cwblhau'r gweithgareddau yn y llyfr gwaith, gallwch ddefnyddio hynny fel tystiolaeth tuag at gyflawni *Fframwaith Sefydlu Cymru Gyfan ar gyfer y Blynyddoedd Cynnar a Gofal Plant* (Fframwaith Sefydlu).

Os ydych wedi cwblhau’ch cymhwyster 'craidd' eisoes, byddwch yn gyfarwydd â rhywfaint o'r wybodaeth a'r ddealltwriaeth yn y llyfr gwaith hwn. Bydd eich rheolwr yn eich hysbysu am y rhannau o'r llyfr gwaith y mae angen i chi eu cwblhau.

Os nad ydych wedi cwblhau'ch cymhwyster 'craidd', bydd y llyfr gwaith hwn yn eich helpu i baratoi ar gyfer eich asesiad.

# Cynnwys

[1.1 Deddfwriaeth, polisïau cenedlaethol, canllawiau a fframweithiau](#_1.1_Deddfwriaeth,_polisïau)

[1.2 Dulliau sy'n seiliedig ar hawliau](#_1.2_Dulliau_sy'n)

[1.3 Cydraddoldeb, amrywiaeth a chynhwysiant](#_1.3_Cydraddoldeb,_amrywiaeth)

[1.4 Dulliau sy'n canolbwyntio ar y plentyn](#_1.4_Dulliau_sy'n)

[1.5 Caniatáu i blant gymryd risgiau](#_1.5_Caniatáu_i)

[1.6 Llesiant](#_1.6_Llesiant)

[1.7 Cysylltiadau cadarnhaol a ffiniau proffesiynol](#_1.7_Cysylltiadau_cadarnhaol)

[1.8 Cyfathrebu](#_1.8_Cyfathrebu)

[1.9 Y Gymraeg a diwylliant Cymru](#_1.9_Y_Gymraeg)

[1.10 Dulliau cadarnhaol o gynorthwyo gydag ymddygiad cadarnhaol](#_1.10_Dulliau_cadarnhaol)

[1.11 Newidiadau a phrosesau pontio ym maes gofal, dysgu, datblygiad a chwarae plant](#_1.11_Newidiadau_a)

[1.12 Credoau, gwerthoedd a phrofiadau bywyd](#_1.12_Credoau,_gwerthoedd)

[1.13 Polisïau a gweithdrefnau](#_1.13_Polisïau_a)

[1.14 Myfyrio ar leoliadau ymarfer](#_1.14_Myfyrio_ar)

# 1.1 Deddfwriaeth, polisïau cenedlaethol, canllawiau a fframweithiau

Bydd yr adran hon yn eich helpu i ddatblygu ymwybyddiaeth o egwyddorion a gwerthoedd y blynyddoedd cynnar a gofal plant sydd wedi'u cynnwys mewn deddfwriaeth, polisïau cenedlaethol ac unrhyw godau ymddygiad ac ymarfer proffesiynol perthnasol. Hefyd, bydd yn gymorth i chi ystyried sut y gallwch roi'r egwyddorion a'r gwerthoedd hyn ar waith yn eich gwaith o ddydd i ddydd. Byddwn yn edrych ar agweddau gwahanol ar ddeddfwriaeth a pholisi cenedlaethol trwy'r llyfrau gwaith gan eu bod yn sail i sut y dylem weithio i gynorthwyo plant a'u teuluoedd/gofalwyr mewn ffordd sy'n ddiogel ac yn dangos parch.

**Gweithgaredd dysgu**

Yr hyn sy'n dilyn yw rhestr o'r prif ddarnau o ddeddfwriaeth, polisïau a chynlluniau sy'n ategu ac yn sail i ofal, chwarae, dysgu a datblygiad plant yng Nghymru. Yn y bocs isod, ysgrifennwch enw'r ddeddfwriaeth, polisïau neu gynlluniau canlynol nesaf at y disgrifiad cywir. Mae'r cyntaf wedi'i gwblhau'n barod fel enghraifft.

* Deddf Hawliau Dynol 1998
* Saith Nod Craidd
* Deddf Cydraddoldeb 2010
* Dechrau’n Deg
* Cynllun y Gweithlu Gofal Plant, Chwarae a Blynyddoedd Cynnar
* Cymru: Gwlad Lle mae Cyfle i Chwarae
* Gweithdrefnau Diogelu Cymru Gyfan (2020)
* Deddf Llesiant Cenedlaethau'r Dyfodol (Cymru) 2015
* Deddf Plant 1989 a 2004
* Confensiwn y Cenhedloedd Unedig ar Hawliau’r Plentyn
* Y Confensiwn Ewropeaidd ar Hawliau Dynol
* Y Cyfnod Sylfaen

|  |  |
| --- | --- |
| **Enw** | **Disgrifiad** |
| Fframwaith y Cyfnod Sylfaen | Y Cwricwlwm a deilliannau ar gyfer plant tair i saith oed yng Nghymru. Mae yna saith Maes Dysgu (chwech ar gyfer lleoliadau/ysgolion cyfrwng Cymraeg) sy'n cefnogi datblygiad a sgiliau plant. |
|  | Nodau Llywodraeth Cymru sy'n seiliedig ar Gonfensiwn y Cenhedloedd Unedig ar Hawliau'r Plentyn. |
|  | Rhestr o holl hawliau plant a phobl ifanc i sicrhau eu bod yn ddiogel, bod ganddynt yr hyn sydd ei angen arnynt i oroesi a datblygu, a lleisio eu barn am benderfyniadau sy'n effeithio ar eu bywydau. |
|  | Cyfuniad o'r ddeddfau sy'n seiliedig ar gydraddoldeb. Y nod yw creu cysondeb a'i gwneud yn haws i ddilyn y ddeddf er mwyn creu cymdeithas deg. |
|  | Cytundeb hawliau dynol rhyngwladol sy'n sefydlu cytundeb rhwng y llywodraethau sy’n aelodau o Gyngor Ewrop. Mae’n diogelu hawliau dynol i bawb – oedolion, plant a phobl ifanc. |
|  | Mae'r ddeddf hon yn ymwneud â gwella llesiant cymdeithasol, economaidd, amgylcheddol a diwylliannol Cymru. |
|  | Dyletswydd ar awdurdodau lleol i asesu a sicrhau cyfleoedd chwarae digonol ar gyfer plant yn eu hardaloedd. |
|  | Yr hawliau a'r rhyddid sylfaenol y mae gan bawb yn y Deyrnas Unedig hawl iddynt. |
|  | Darparu fframwaith ar gyfer gofal plant ac amddiffyn plant. Mae'n canolbwyntio ar lesiant plant hyd at eu pen-blwydd yn 18 oed. Mae'n diffinio cyfrifoldeb rhieni ac yn annog gweithio mewn partneriaeth â rhieni/gofalwyr ac asiantaethau eraill. |
|  | Nod Llywodraeth Cymru yw datblygu gweithlu gofal plant, chwarae a blynyddoedd cynnar medrus iawn a fydd yn cael ei ystyried yn broffesiwn uchel ei barch ac yn yrfa o ddewis, a chael ei werthfawrogi gan gymdeithas am ei gyfraniad at ddysgu a datblygiad ein plant. |
|  | Darparu gofal plant rhan-amser o ansawdd uchel ar gyfer plant dwy i dair oed. |
|  | Canllawiau a gweithdrefnau i amddiffyn plant yng Nghymru rhag niwed a cham-driniaeth. |

Er mwyn bod yn weithiwr gofal plant effeithiol, mae'n bwysig bod yn ymwybodol o'r egwyddorion a'r gwerthoedd sy'n sylfaen i waith yn y sector blynyddoedd cynnar a gofal plant, a sut mae hyn yn berthnasol i'ch ymarfer.

**Gweithgaredd dysgu**

Nodir rhai egwyddorion a gwerthoedd allweddol isod. Eglurwch bwysigrwydd yr egwyddorion a'r gwerthoedd hyn i ofal, chwarae, dysgu a datblygiad plant, a sut y gallwch ddefnyddio hyn yn eich ymarfer eich hun.

|  |  |  |
| --- | --- | --- |
| **Egwyddor** | **Pwysigrwydd i ofal, chwarae, dysgu a datblygiad plant** | **Sut y byddai hyn yn berthnasol yn ymarferol** |
| Dull personol ac unigol |  |  |
| Buddiannau'r plentyn |  |  |
| Cysylltiadau cadarnhaol |  |  |
| Amgylcheddau cadarnhaol |  |  |
| Cyfathrebu |  |  |

# 1.2 Dulliau sy'n seiliedig ar hawliau

Yn eich rôl fel gweithiwr y blynyddoedd cynnar, byddwch yn cefnogi plant sy'n dod o gefndiroedd, crefyddau a diwylliannau gwahanol. Ategir y gwaith hwn gan yr egwyddorion a'r gwerthoedd y gwnaethoch ddysgu amdanynt yn yr adran ddiwethaf, ynghyd â'r hawliau canlynol:

* cael eu trin fel unigolion
* cael eu trin yn gyfartal heb ddioddef gwahaniaethu
* cael eu parchu
* cael preifatrwydd
* cael eu trin mewn ffordd urddasol
* cael eu diogelu rhag perygl a niwed
* derbyn cymorth a gofal mewn ffordd sy'n diwallu eu hanghenion, yn ystyried eu dewisiadau ac yn eu diogelu
* cyfathrebu gan ddefnyddio'r dulliau cyfathrebu ac iaith o'u dewis
* cael gafael ar wybodaeth amdanynt eu hunain.

Bydd yr hawliau hyn yn cael eu harchwilio gydol y llyfr gwaith hwn. Bydd yr adran hon yn eich helpu i ddysgu sut mae dulliau sy'n seiliedig ar hawliau yn berthnasol i'r blynyddoedd cynnar a gofal plant.

**Gweithgaredd dysgu**

Mae Confensiwn y Cenhedloedd Unedig ar Hawliau'r Plentyn (CCUHP) 1989 yn sail i ddeddfwriaeth a pholisi cenedlaethol mewn perthynas â phlant. Mae'r hawliau'n cynnwys sicrhau bod plant yn ddiogel, bod ganddynt yr hyn sydd ei angen arnynt i allu chwarae a datblygu a'u bod yn gallu cyfrannu at benderfyniadau sy'n effeithio ar eu bywydau. Mae gwybodaeth ddefnyddiol amdanynt ar wefan [Comisiynydd Plant Cymru.](https://www.complantcymru.org.uk/)

|  |
| --- |
| Nodiadau'r llyfr gwaith1. Rhestrwch dair o hawliau CCUHP.
2. Disgrifiwch sut mae pob hawl a nodir uchod yn ymwneud â'ch ymarfer personol.
3. Nodwch dri darn arall o ddeddfwriaeth neu bolisi cenedlaethol sy'n cefnogi dull sy'n seiliedig ar hawliau.
4. Myfyriwch ar enghraifft rydych wedi'i gweld yn eich lleoliad presennol ac esboniwch sut y defnyddiwyd dull gweithredu sy'n seiliedig ar hawliau.

  |

**Gweithgaredd dysgu**

Mae eiriolaeth yn sail i holl egwyddorion Deddf Gwasanaethau Cymdeithasol a Llesiant (Cymru) ac mae'n adnodd pwysig i gefnogi llais a rheolaeth, a llesiant plant a phobl ifanc. Gall eiriolaeth helpu plant a'u teuluoedd/gofalwyr i gael gafael ar wybodaeth am wasanaethau, cymryd rhan mewn penderfyniadau am eu bywydau, archwilio dewisiadau ac opsiynau a mynegi eu hanghenion a'u dymuniadau.

Yn y bocs isod, nodwch yn gryno sut y byddech yn cefnogi plant a'u teuluoedd/gofalwyr i wneud cwyn neu fynegi pryderon am wasanaeth, a sut y gallai eiriolaeth helpu'r broses.

Nodiadau'r llyfr gwaith

Siaradwch â'ch rheolwr llinell neu'ch mentor am sut y gallwch ddefnyddio dulliau sy'n seiliedig ar hawliau yn eich gwaith bob dydd a chofnodwch y pwyntiau pwysig yn y bocs isod. Os nad ydych wedi'ch cyflogi eto, gadewch y bocs hwn yn wag a dychwelyd ato maes o law.

Nodiadau'r llyfr gwaith

# 1.3 Cydraddoldeb, amrywiaeth a chynhwysiant

**Deilliannau**

Gallwch weithio mewn ffyrdd sy'n:

* parchu ac yn hyrwyddo cydraddoldeb ac amrywiaeth ar gyfer blant, eu teuluoedd a'u gofalwyr, ac eraill.

Rydych wedi meddwl am ddull sy'n seiliedig ar hawliau a rhai agweddau ar gydraddoldeb, amrywiaeth a chynhwysiant. Bydd yr adran hon yn eich helpu i archwilio sut i hyrwyddo cydraddoldeb, amrywiaeth a chynhwysiant yn eich gwaith o ddydd i ddydd.

**Gweithgaredd dysgu**

|  |
| --- |
| Nodiadau'r llyfr gwaith1.Beth yw ystyr y termau canlynol:* cydraddoldeb
* amrywiaeth
* cynhwysiant
* gwahaniaethu
1. Rhowch enghraifft o sut mae gweithio mewn ffordd sy'n canolbwyntio ar y plentyn yn hyrwyddo:
* cydraddoldeb
* amrywiaeth
* cynhwysiant
1. Gan feddwl am blentyn sy'n derbyn cymorth gennych, ystyriwch sut y dylid gwerthfawrogi ei ddewis diwylliannol a/neu iaith.
2. Sut allwch chi ddysgu o hyn ar gyfer eich ymarfer eich hun?
3. Pan fyddwch yn gweithio ym maes y blynyddoedd cynnar a gofal plant, mae'n bosibl y byddwch yn gweld gwahaniaethu ar adegau, a rhaid i chi herio hyn. Rhowch enghraifft o sut y gallai plentyn ddioddef gwahaniaethu a sut y gallech herio hyn.
 |

# 1.4 Dulliau sy'n canolbwyntio ar y plentyn

Mae dulliau sy'n canolbwyntio ar y plentyn wrth wraidd gofal a chymorth i blant. Bydd yr adran hon yn datblygu'r elfennau rydych wedi'u dysgu hyd yma a'ch helpu i feddwl am sut y gallwch eu defnyddio yn eich ymarfer.

**Gweithgaredd dysgu**

|  |
| --- |
| Nodiadau'r llyfr gwaith1. Beth yw ystyr y term “dulliau sy'n canolbwyntio ar y plentyn”?
2. Pam y mae dulliau sy'n canolbwyntio ar y plentyn yn bwysig?
3. Myfyriwch ar weithgaredd neu brofiad rydych wedi'i hwyluso yn eich lleoliad presennol ac esboniwch sut y mae'n hyrwyddo dull sy'n canolbwyntio ar y plentyn.
 |

**Gweithgaredd dysgu**

Mae'n bwysig bod pob plentyn yn cael cyfle i leisio barn, gwneud dewisiadau ac arfer rheolaeth. Dylai gweithwyr y blynyddoedd cynnar a gofal plant sicrhau bod plant yn gallu mynegi eu dewisiadau. Gall hyn gynnwys gweithio ar y cyd (cydweithio) gyda theuluoedd/gofalwyr neu weithwyr proffesiynol eraill er mwyn diwallu anghenion y plentyn a gwireddu ei ddewisiadau. Mae'n hollbwysig bod gweithwyr y blynyddoedd cynnar a gofal plant yn meithrin perthynas dda gyda phlant a'u teuluoedd/gofalwyr.

Darllenwch yr astudiaeth achos isod ac atebwch y cwestiynau yn y blychau sydd wedi'u darparu.

Mae Tomos yn gweithio yng Nghylch Penrhyn, darpariaeth sesiynol ar gyfer plant dwy i bedair oed. Mae ei reolwr wedi gofyn iddo feddwl am weithgareddau a phrofiadau newydd ar gyfer y plant yn ystod tymor y gaeaf.

Mae Tomos eisiau cynnwys y plant yn ei waith cynllunio. Mae'n gofyn i'r plant am y math o bethau y byddent yn hoffi dysgu amdanynt o bosibl. Dywed Cerys y byddai’n hoffi gwneud gweithgareddau yn ymwneud â'r Nadolig, ond dywed Emir ei fod yn dathlu Diwali yn hytrach na'r Nadolig. Mae'n egluro i'r plant fod gŵyl Diwali yn ymwneud â goleuadau. Dywed Dafydd ei fod am fynd ar daith i weld goleuadau'r gaeaf. Dywed Shama a Grace eu bod yn hoffi'r goleuadau a'r tân gwyllt.

Mae Tomos yn cofnodi syniadau'r plant. Yna, mae'n darllen y syniadau yn ôl i'r plant ac yn gofyn iddynt godi eu llaw pan glywant eu hoff syniad. Mae'n egluro i'r plant y byddant yn cyflawni’r syniad sydd â'r nifer fwyaf o bleidleisiau yn gyntaf, ond y byddant yn gwneud yr holl syniadau. Mae'r plant yn dewis y goleuadau yn gyntaf.

Mae Tomos yn cynllunio cyfres o weithgareddau a phrofiadau newydd yn seiliedig ar y thema gwyliau er mwyn gallu cynnwys holl syniadau'r plant. Mae Tomos yn cynllunio ychydig o weithgareddau a phrofiadau ar gyfer y plant er mwyn eu helpu i archwilio'r thema. Mae'n sicrhau bod sawl gweithgaredd ar gael bob dydd er mwyn i'r plant ddewis yr un maent am ei wneud.

Mae Tomos yn cynnwys y thema newydd yn ei wybodaeth ddyddiol ar gyfer teuluoedd/gofalwyr y plant. Mae'n rhoi enghreifftiau o weithgareddau a phrofiadau arfaethedig y plant yn y Cylch ynghyd â syniadau i helpu teuluoedd/gofalwyr i gefnogi'r thema yn y cartref. Hefyd, mae'n gofyn a oes ganddynt unrhyw awgrymiadau ar gyfer gweithgareddau, ac yn gofyn iddynt roi gwybod iddo os yw eu plant yn siarad am rywbeth yr hoffent roi cynnig arno yn y Cylch.

Mae Tomos yn cynllunio taith i'r plant weld goleuadau'r gaeaf. Mae'n anfon ffurflen ganiatâd adref i sicrhau bod pob teulu/gofalwr yn cytuno bod eu plant yn gallu mynd, ac mae'n gwahodd rhieni hefyd. Mae Nain Dafydd yn casglu Dafydd o'r Cylch ac mae hi wedi cwblhau'r ffurflen. Mae Tomos yn diolch iddi ond yn dweud bod angen i fam Dafydd neu ei phartner lofnodi gan nad oes gan Nain gyfrifoldeb rhiant.

|  |
| --- |
| Nodiadau'r llyfr gwaith1. Sut mae Tomos wedi sicrhau bod plant yn cael cyfle i fynegi eu barn?
2. Sut mae Tomos wedi cynnwys y plant er mwyn sicrhau bod ganddynt ddewis a rheolaeth?
3. Myfyriwch ar eich ymarfer eich hun gan roi enghreifftiau o pryd/sut y gallech gefnogi plant i leisio eu barn, gwneud dewisiadau a chymryd rheolaeth.
4. Sut mae Tomos wedi sicrhau ei fod yn cydweithio â phlant a'u teuluoedd/gofalwyr?
5. Beth yw ystyr y term “dulliau sy'n canolbwyntio ar y plentyn”?
6. Pam y mae dulliau sy'n canolbwyntio ar y plentyn yn bwysig?
7. Sut mae Tomos wedi canfod beth oedd yn bwysig i'r plant?
8. Mae gwybod am ddewisiadau a chefndir plentyn yn rhan hanfodol o weithio mewn ffordd sy'n canolbwyntio ar y plentyn. Eglurwch sut mae Tomos wedi sicrhau bod dewisiadau a chefndiroedd plant yn cael eu hystyried a sut mae'r dull gweithredu hwn yn canolbwyntio ar y plentyn.
9. Nid yw Tomos yn gallu defnyddio ffurflen ganiatâd Dafydd gan nad oes gan ei Nain gyfrifoldeb rhiant. Eglurwch beth yw ystyr cyfrifoldeb rhiant.
10. Pam y mae angen i Tomos gasglu ffurflenni caniatâd sydd wedi'u cwblhau a'u llofnodi?
11. Mae Tomos yn cynllunio profiad i'r plant i weld goleuadau'r gaeaf. Myfyriwch ar weithgaredd neu brofiad rydych wedi'i hwyluso yn eich lleoliad presennol ac esboniwch sut y mae'n hyrwyddo dull sy'n canolbwyntio ar y plentyn.
 |

**Gweithgaredd dysgu**

Yn yr adran hon, rydych wedi dysgu am bwysigrwydd defnyddio dulliau sy'n canolbwyntio ar y plentyn. Gofynnwch i rywun rydych chi'n gweithio gyda nhw – fel gweithiwr arall, eich rheolwr neu'ch tiwtor – am rywfaint o adborth ar:

* sut rydych yn ymgorffori dulliau sy'n canolbwyntio ar y plentyn yn eich ymarfer
* sut rydych yn cynorthwyo plant i gymryd rhan mewn gweithgareddau a phrofiadau sy'n adlewyrchu eu dewisiadau, ac sy’n ystyrlon ac yn bleserus
* sut rydych chi'n sicrhau mai budd pennaf plant yw'r ystyriaeth bwysicaf.

Nodiadau'r llyfr gwaith

**Gweithgaredd dysgu**

Mae'r egwyddor o urddas yn ganolog i'r broses o gefnogi a gweithio gydag unrhyw blentyn. Mae'n bwysig bod gweithwyr gofal plant a'r blynyddoedd cynnar yn deall ystyr urddas a sut i'w gynnwys yn eu hymarfer.

Atebwch gwestiynau am urddas a pharch yn y bocs isod.

|  |
| --- |
| Nodiadau'r llyfr gwaith1. Beth yw ystyr “trin plant ag urddas a pharch”?
2. Pam mae hyn yn ganolog i rôl gweithwyr y blynyddoedd cynnar a gofal plant?
 |

# 1.5 Caniatáu i blant gymryd risgiau

**Deilliannau**

* Mae gan blant hawliau i wneud penderfyniadau a chymryd risgiau trwy eu chwarae. Trwy gael y cyfleoedd hyn, bydd plant yn gallu mwynhau mwy ar yr amgylchedd a dileu risgiau amlwg. Mae angen eu cefnogi i sicrhau deilliannau cadarnhaol.
* Dywed erthygl 31 o Gonfensiwn y Cenhedloedd Unedig ar Hawliau’r Plentyn: “Mae gan bob plentyn yr hawl i ymlacio a chwarae, ac ymuno ag amrywiaeth eang o weithgareddau.”
* Bydd yr adran hon yn canolbwyntio ar sut mae cymryd risgiau mewn ffordd gadarnhaol yn gallu cefnogi llesiant, llais, dewis a rheolaeth. Fodd bynnag, er ei bod yn bwysig cynorthwyo plant i wneud eu dewisiadau eu hunain, ar adegau gall hyn olygu bod plant yn rhoi eu hunain mewn perygl o niwed diangen. Felly, mae'n hanfodol eich bod chi, fel gweithiwr, yn gwybod sut i weithio gyda phlant i sicrhau cydbwysedd rhwng eu hawliau, risg a chyfrifoldebau.

**Gweithgaredd dysgu**

|  |
| --- |
| Nodiadau'r llyfr gwaith1. Eglurwch bwysigrwydd gallu cymryd risgiau cadarnhaol o safbwynt llesiant plant.
2. Eglurwch bwysigrwydd cymryd risg wrth chwarae o safbwynt llesiant plant.
3. Pa gamau gweithredu ac ystyriaethau sydd eu hangen wrth gynorthwyo plant i gymryd risgiau?
4. Beth yw ystyr asesiad o'r risgiau a'r manteision?
5. Beth yw ystyr y term deilliannau cadarnhaol?
 |

# 1.6 Llesiant

**Deilliannau**

Mae llesiant plant a phobl ifanc yn golygu eu bod yn ddiogel, yn gyfforddus, yn hapus, yn teimlo'n dda amdanynt eu hunain ac yn barod i ddysgu a datblygu. Yn yr adran hon byddwch yn dysgu sut i gefnogi llesiant plant mewn lleoliad blynyddoedd cynnar a gofal plant.

**Gweithgaredd dysgu**

|  |
| --- |
| Nodiadau'r llyfr gwaith 1. Beth yw ystyr y term llesiant a pham y mae llesiant yn bwysig?
2. Pa ffactorau a allai effeithio ar lesiant plant a'u teuluoedd/gofalwyr?
3. Beth ydych chi'n ei wneud o ddydd i ddydd i gefnogi a hyrwyddo llesiant a chynhwysiant plentyn?
4. Rhowch enghraifft o sut rydych chi'n gweithio gyda theuluoedd/gofalwyr plant i gefnogi llesiant plant.
 |

#

# 1.7 Cysylltiadau cadarnhaol a ffiniau proffesiynol

Bydd angen i chi weithio mewn partneriaeth â'r plant rydych chi'n eu cefnogi a'u teuluoedd/gofalwyr yn eich rôl. Un elfen o berthynas waith lwyddiannus yw cynnal ffiniau proffesiynol wrth ddatblygu perthynas ofalgar.

**Gweithgaredd dysgu**

Darllenwch yr astudiaeth achos ac atebwch y cwestiynau isod.

Mae Jo wedi gweithio ym meithrinfa Little Stars ers dwy flynedd. Mae wedi datblygu perthynas dda gyda'i chydweithwyr, y plant a'u teuluoedd/gofalwyr. Yn ddiweddar mae Jo wedi ychwanegu un o'r rhieni ar Facebook drwy ei chyfrif personol ac nid mewn cyd-destun proffesiynol. Mae'n defnyddio ei chyfrif personol ar y cyfryngau cymdeithasol i gyfathrebu'n rheolaidd ag eraill, gan rannu agweddau personol ar ei bywyd.

|  |
| --- |
| Nodiadau'r llyfr gwaith1. Mae Jo wedi datblygu perthynas dda gyda'i chydweithwyr, y plant a'u teuluoedd/gofalwyr. Beth yw ystyr gweithio mewn ffordd sy'n canolbwyntio ar berthynas ag eraill, a sut mae gweithwyr yn gallu datblygu perthynas gadarnhaol â phlant a'u teuluoedd/gofalwyr?
2. Eglurwch beth yw ystyr ffiniau proffesiynol a pham y maent yn bwysig.
3. Eglurwch pam nad yw Jo yn parchu ffiniau proffesiynol trwy ychwanegu'r rhiant at ei chyfrif personol.
4. Nodwch bolisïau a gweithdrefnau yn eich lleoliad sy'n cefnogi ffiniau proffesiynol cadarnhaol.
 |

# 1.8 Cyfathrebu

Bydd angen sgiliau cyfathrebu da arnoch fel gweithiwr y blynyddoedd cynnar a gofal plant er mwyn datblygu perthynas gadarnhaol a rhannu gwybodaeth gyda phlant a'u teuluoedd/gofalwyr sy'n defnyddio gwasanaethau.

**Gweithgaredd dysgu**

Atebwch y cwestiynau isod i ddangos eich dealltwriaeth o bwysigrwydd cyfathrebu da.

|  |
| --- |
| Nodiadau'r llyfr gwaith1. Sut fyddech chi'n cael gwybod am anghenion cyfathrebu ac iaith plentyn a/neu ei deulu/gofalwr?
2. Beth yw ystyr “cyfathrebu effeithiol”, a pham y mae'n bwysig i lesiant plant?
3. Pa sgiliau sydd eu hangen arnoch fel gweithiwr y blynyddoedd cynnar a gofal plant er mwyn hwyluso cyfathrebu effeithiol? Er enghraiift, siarad yn glir ac nid yn rhy gyflym.
4. Disgrifiwch sut y gallai camau datblygu a chyflyrau penodol effeithio ar sgiliau cyfathrebu ac iaith plentyn?
5. Gan fyfyrio ar eich ymarfer eich hun, disgrifiwch sut y gellir defnyddio chwarae ac ymddygiad i gyfathrebu?
 |

# 1.9 Y Gymraeg a diwylliant Cymru

**Deilliannau**

Bydd y plant rydych chi'n gweithio gyda nhw yn dod o lawer o gefndiroedd gwahanol. Mae cydnabod a diwallu eu hanghenion iaith yn gysylltiedig â gofal a chymorth o ansawdd da. Mae adnoddau amrywiol ar gael i'ch helpu i ddatblygu'ch gwybodaeth a'ch dealltwriaeth o hyn mewn perthynas â'r Gymraeg a diwylliant Cymru. Mae dwyieithrwydd ac amlieithrwydd yn gallu bod yn fanteisiol i blant mewn sawl ffordd. Er enghraifft, mae dwyieithrwydd ac amlieithrwydd yn cryfhau galluoedd gwybyddol.

**Gweithgaredd dysgu**

Edrychwch ar yr adnoddau sydd ar gael ar dudalen [defnyddio'r Gymraeg yn y gweithle](https://gofalcymdeithasol.cymru/dysgu-a-datblygu/defnyddior-gymraeg-yn-y-gweithle) ar wefan Gofal Cymdeithasol Cymru cyn ateb y cwestiynau yn y bocs isod.

|  |
| --- |
| Nodiadau'r llyfr gwaithCymerwch gip ar y [fideo](https://www.youtube.com/watch?v=1OAu1qB0DkQ&t=8s) hwn sy’n amlygu pwysigrwydd y Gymraeg fel hawl ac angen. Mae'r fideo’n dangos Ioan Downes, sy'n ddwy oed ac a gafodd ei eni chwe wythnos yn gynnar yn Ysbyty Glangwili. Fel llawer o blant yng Ngheredigion, Sir Gaerfyrddin a Sir Benfro, Cymraeg yw ei famiaith.1. Pam y mae'n bwysig cydnabod a chefnogi'r iaith a'r diwylliant Cymraeg?
2. Pa ddeddfwriaeth a strategaethau cenedlaethol sy'n cefnogi hyn a sut y maent yn berthnasol i'ch ymarfer eich hun?
3. Mae'r fideo o Ioan yn dangos pwysigrwydd ystyried dewis iaith plant a'u teuluoedd/gofalwyr i ymarfer sy'n canolbwyntio ar y plentyn. Rhowch enghraifft o'r dulliau a ddefnyddiwch i gefnogi'r broses o ddatblygu a chaffael y Gymraeg a diwylliant Cymru yn eich lleoliad drwy gyfleoedd a gweithgareddau.
 |

# 1.10 Dulliau cadarnhaol o gynorthwyo gydag ymddygiad cadarnhaol

**Deilliannau**

Mae dulliau cadarnhaol yn seiliedig ar egwyddorion gofal sy'n canolbwyntio ar y plentyn. Mae datblygu perthynas dda yn bwysig iawn ac mae angen defnyddio dulliau cadarnhaol bob amser. Maent yn hanfodol pan fydd plant dan straen, yn ofidus, yn ofnus, yn bryderus neu'n ddig, a phan fyddant mewn perygl o ymddwyn mewn ffordd sy'n heriol i'w diogelwch a/neu ddiogelwch pobl eraill.

**Gweithgaredd dysgu**

|  |
| --- |
| Nodiadau'r llyfr gwaith1. Beth yw ystyr y termau “dulliau cadarnhaol” a “chymorth ymddygiad cadarnhaol”?
2. Rhowch dair enghraifft o achosion sylfaenol a allai effeithio ar ymddygiad plant.
3. Gall nodau a ffiniau gynorthwyo ymddygiad cadarnhaol. Myfyriwch ar sut rydych wedi gweithio gyda phlant, eu teuluoedd/gofalwyr ac eraill i ddefnyddio nodau a ffiniau cyraeddadwy. Pam y mae hyn yn bwysig?
4. Pam y mae'n bwysig bod gweithwyr blynyddoedd cynnar a gofal plant yn ymateb mewn ffordd gyson i ymddygiad plant?
 |

# 1.11 Newidiadau a phrosesau pontio ym maes gofal, dysgu, datblygiad a chwarae plant

Bydd yr adran hon yn eich helpu i feddwl am sut y gallai newid a phontio effeithio ar blant.

**Gweithgaredd dysgu**

**Astudiaeth achos**

Mae George yn ddwy flwydd a hanner oed ac mae wedi dechrau mynychu'ch lleoliad yn ddiweddar. Mae ei fam wedi egluro bod George wedi'i leoli gyda hi'n ddiweddar i gael ei fabwysiadu a bod ganddi ddau o blant eraill. Roedd George yn unig blentyn o'r blaen ac mae wedi dioddef camdriniaeth ac esgeulustod domestig, ac mae ganddo broblemau ymlyniad erbyn hyn. Mae ei fam wedi egluro y bydd angen cymorth ychwanegol ar George i ymgartrefu. Byddai ffigur ymlyniad yn fanteisiol iddo, a bydd angen cymorth ychwanegol arno i allu ymdopi.

Mae George wedi cael problemau’n cymdeithasu â'r plant eraill ac mae'n anodd iddo ymdopi â phontio a newidiadau i'w drefn arferol. Mae'n orwyliadwrus ac yn orsensitif. Pan oedd yn teimlo'n bryderus, roedd George yn ymddwyn mewn ffordd ymosodol tuag at blant eraill, gan eu brathu, poeri atynt, eu crafu a'u taro.

Gall Mam drefnu hyfforddiant ar gyfer y lleoliad i'ch helpu i ddeall problemau trawma cynnar ac ymlyniad yn well. Mae'n hapus i gefnogi proses bontio George.

Gan feddwl am yr astudiaeth achos, yn y tabl isod rhestrwch dri newid neu dri math o bontio sy'n wynebu George, a beth allai wneud hyn yn brofiad cadarnhaol neu negyddol i George.

|  |  |  |
| --- | --- | --- |
| **Math o newid/pontio**  | **Cadarnhaol**  | **Negyddol** |
|  |  |  |
|  |  |  |
|  |  |  |

Gan feddwl am blant yn gyffredinol, defnyddiwch y tabl isod i amlinellu'r mathau o newid a allai ddigwydd ym mywyd plentyn o ganlyniad i ddigwyddiadau bywyd arwyddocaol neu gyfnodau pontio. Rhowch enghreifftiau o ffactorau a fyddai'n gwneud y newidiadau hyn naill ai'n gadarnhaol neu'n negyddol.

|  |  |  |
| --- | --- | --- |
| **Math o newid/pontio**  | **Cadarnhaol**  | **Negyddol** |
|  |  |  |
|  |  |  |
|  |  |  |

|  |
| --- |
| Nodiadau'r llyfr gwaith* + - 1. Sut allwch chi helpu plant i ddatblygu'r sgiliau, yr hyder a'r wybodaeth a fydd yn eu cynorthwyo drwy newidiadau a chyfnodau pontio?
 |

# 1.12 Credoau, gwerthoedd a phrofiadau bywyd

Bydd yr adran hon yn eich helpu i feddwl am sut y gallai'ch credoau, eich gwerthoedd a'ch profiadau bywyd eich hun effeithio ar eich agwedd a'ch ymddygiad tuag at blant a'u teuluoedd/gofalwyr.

**Gweithgaredd dysgu**

Mae ymateb i sut mae pobl yn ymddwyn tuag atom yn rhan o'r natur ddynol, er enghraifft, os yw rhywun yn gwenu arnom, byddwn yn gwenu'n ôl fel arfer, ond os yw rhywun yn anghwrtais, gallwn ymateb mewn ffordd ddig. Yn eich barn chi, sut fydd eich agwedd a'ch ymddygiad eich hun yn effeithio ar blant a phobl ifanc? Myfyriwch ar hyn a nodwch eich syniadau yn y bocs isod.

Nodiadau'r llyfr gwaith

# 1.13 Polisïau a gweithdrefnau

Os ydych chi’n gweithio i sefydliad eisoes, bydd gan eich cyflogwr rai polisïau a gweithdrefnau sy'n berthnasol i'r adran hon. Gwnewch restr ohonynt yn y bocs isod.

|  |
| --- |
| Nodiadau'r llyfr gwaith |

# 1.14 Myfyrio ar leoliadau ymarfer

Siaradwch â rheolwr yn eich lleoliad gwaith am sut rydych wedi rhoi gwerthoedd ac egwyddorion y blynyddoedd cynnar a gofal plant ar waith. Ysgrifennwch gofnod myfyriol byr a gofynnwch i'r rheolwr gofnodi crynodeb yn y bocs isod.

|  |
| --- |
| Nodiadau'r llyfr gwaithAdborth gan y rheolwr |

Os oes tystiolaeth o'r llyfr gwaith yn cael ei defnyddio tuag at y cymhwyster, defnyddiwch y bocs isod i gofnodi unrhyw drafodaethau rhyngoch chi a'ch asesydd cymwysterau.

|  |
| --- |
| Nodiadau trafodaeth â'r asesydd cymwysterau |

**Os oes tystiolaeth o'r llyfr gwaith yn cael ei defnyddio tuag at y cymhwyster, rhaid i'r asesydd gwblhau'r datganiad isod.**

|  |
| --- |
| **Datganiad y gweithiwr**Rwy'n cadarnhau bod y dystiolaeth a restrir ar gyfer y llyfr gwaith yn ddilys ac mai fi sy'n gyfrifol am y gwaith.Llofnod y gweithiwrDyddiad**Datganiad y rheolwr**Rwy'n cadarnhau bod y gweithiwr wedi bodloni holl ofynion y llyfr gwaith gyda'r dystiolaeth a gyflwynwyd.Llofnod y rheolwrDyddiad**Datganiad yr** **asesydd cymwysterau**Rwy'n cadarnhau bod y dysgwr wedi bodloni holl ofynion y llyfr gwaith gyda'r dystiolaeth a gyflwynwyd. Cwblhawyd yr asesiad o dan yr amodau penodedig ac mae'n ddilys, yn ddibynadwy, yn gyfredol ac yn ddigonol.Llofnod yr asesydd cymwysterauDyddiad |